Rajon Rondo

Enne NBA-d

Rajonil on kolm venda Dymon, William ja Anton. Isa jättis perekonna maha, kui Rajon oli 7-aastane. Ema töötas tubakavabrikus.
Algul huvitus Rajon ameerika jalgpallist, aga ema suunas ta korvpalli mängima, arvates, et see sobib tema kiitsakale pojale paremini. Ta mängis 3 aastat kohalikus keskkoolis Eastern High School ja neist viimasel (Eesti mõistes 11. klassis) saavutas ta keskmiselt 27,9 punkti, 10 lauapalli ja 7,5 resultatiivset söötu.
Keskkooli lõpetas Rondo Virginias Oak Hill Academys, kus tema kooli meeskond võitis kõik 38 hooajal peetud mängu. Rondo kogus keskmiselt 21 punkti, 12 resultatiivset söötu ja 3 lauapalli mängus. Tema 494 resultatiivset söötu hooajal oli kooli rekord (eelmine oli 303). Ühes mängus püstitas ta kooli rekordi 31 resultatiivse sööduga (USA rekord on 35). Ühes mängus viskas ta 55 punkti, mis on kooli kõigi aegade teine tulemus.
Rondo astus Kentucky Ülikooli, eelistades seda oma kodulinna Louisville'i ülikoolile. Juba oma esimesel aastal püstitas ta kooli rekordi 87 vaheltlõikega, tehes igas mängus vähemalt ühe vaheltlõike. Hooaja keskmiseks jäi 8,1 punkti, 3,5 resultatiivset söötu, 2,9 lauapalli ja 2,6 vaheltlõiget mängus. Kuid Kentucky ülikool ei jõudnud NCAA poolfinaali.
Teisel kursusel püstitas Rondo isiklikud rekordid Kentucky meeskonnas mängides 12 resultatiivset söötu (seda kõigest 23 minuti mänguaja jooksul), 25 punkti ja 19 lauapalli. Hooaja keskmiseks jäi 11,2 punkti, 6,1 lauapalli, 4,9 resultatiivset söötu ja 2,1 vaheltlõiget. Ta valiti USA koondisse ja osales Argentinas toimunud alla 21-aastaste maailmameistrivõistlustel, kus langeti välja veerandfinaalis. Finaalis alistas Leedu Kreeka. Kentucky ei jõudnud ka sellel hooajal NCAA poolfinaali.

NBA

Pärast teise kursuse lõpetamist jättis Rondo ülikooli pooleli ja hakkas elukutseliseks. Ta sõlmis Bostoni Celticsiga lepingu 4. juulil 2006. 
Klubis pidi Rondo mänguaja pärast võistlema teiste mängujuhtide Sebastian Telfairi ja Delonte Westiga. Esialgu oli meeskoona algrivistuses rohkem Telfair, lõpupoole sai Rondo mänguaega rohkem. Rondo oli 25 mängu algrivistuses. Vaheltlõigete arvult (128) kuulus ta NBA esikümnesse. Ta viskas keskmiselt 6,4 punkti ja 3,8 resultatiivset söötu mängus. NBA debütantidest oli ta vaheltlõigete osas esimene, resultatiivsete söötude osas teine ja mänguaja poolest 6. ning ta valiti NBA uustulnukate sümboolsesse teise koondisse. Seevastu Celtics saavutas ainult 24 võitu ja 58 kaotust ega pääsenud play-off'i.
Järgmisel hooajal Telfair ja West müüdi ning Rondo alustas iga mängu, milles osales, algrivistuses. Ta pidas 77 mängu, kogudes keskmiselt 10,6 punkti, 5,1 resultatiivset söötu ja 4,2 lauapalli. Celticsis oli ta vaheltlõigete ja resultatiivsete söötude arvestuses parim. Ta valiti hooajal kõige rohkem arenenud mängijate arvestuses 5 parema hulka. Celtics lõpetas hooaja 66 võidu ja 16 kaotusega, olles NBA parim meeskond. Kuid play-off'i avaringis suutis ta võita Atlanta Hawksi kõigest 4:3, veerandfinaalis Clevelandi Cavaliersi samuti 4:3 ja poolfinaalis Detroit Pistonsi 4:2. Finaalis Los Angelese Lakersi vastu suudeti võita 4:2. Otsustav mäng võideti 39-punktise vahega, mis oli NBA finaali lõpetavate mängude rekord läbi aegade (eelmine oli 33-punktiline võit 1965, kus samuti Celtics võitis Lakersit). Selles mängus saavutas Rondo 21 punkti, 8 lauapalli, 7 resultatiivset söötu ja 6 vaheltlõiget. Celtics pidas play-off'is 27 mängu, millega püstitas NBA kõigi aegade rekordi.
Hooajal 2008/09 alustas Celtics 27 võiduga 2 kaotuse vastu, mis oli NBA läbi aegade rekord, ja sealhulgas võitis ta 19 mängu järjest, mis samuti oli NBA kõigi aegade rekord. Siis sai Kevin Garnett vigastuse, mis lõpetas tema hooaja, ja edaspidi ei läinud Celticsil nii hästi. Celtics lõpetas hooaja 62 võiduga ja alistas Chicago Bullsi 4:2, aga kaotas siis Orlando Magicule 3:4. Rondo saavutas põhihooajal 80 mängus keskmiselt 11,9 punkti, 8,2 resultatiivset söötu ja 5,2 lauapalli ning play-off'is 16,9 punkti, 9,8 resultatiivset söötu ja 9,7 lauapalli. Põhihooajal saavutas ta oma NBA-karjääri esimese triple-double'i ja hiljem kordas ta seda veel mitu korda, sealhulgas play-off'is nii Bullsi kui Magicu vastu 2 korda.
Hooajal 2009/10 saavutas Rondo põhihooajal 81 mängus keskmiselt 13,7 punkti, 9,8 resultatiivset söötu, 4,4 lauapalli ja 2,3 vaheltlõiget, mis peale lauapallide olid tema NBA-karjääri rekordid. Põhihooajal saavutas Celtics 50 võitu, mis oli NBA 9.–10. tulemus. Play-off'is alistas Celtics 4:1 Miami Heati, veerandfinaalis 4:2 ida konverentsi võitnud Clevelandi Cavaliersi ja poolfinaalis 4:2 Orlando Magicu. Finaalis kohtuti taas Lakersiga ja kokkuvõttes tuli 3:4 alla jääda. Play-off'is saavutas Rondo mängus keskmiselt 15,8 punkti, 9,3 resultatiivset söötu ja 5,6 lauapalli.